**ΤΥΠΟΣ**

Προσωπικά πιστεύω ότι ο καλύτερος συντελεστής , που οδήγησε στην ποιοτική προπαντός πτώση του Τύπου , είναι ο έντυπος πληθωρισμός που παρατηρείται στην τελευταία εικοσαετία και πνίγει τον αθηναϊκό Τύπο.

Όταν στην Ουάσιγκτον κυριαρχεί μια εφημερίδα, στη Νέα Υόρκη το ίδιο, όταν στο Λονδίνο οι εθνικές εφημερίδες μετρώνται στα δάκτυλα της μιας χειρός, πώς είναι δυ­νατόν στην Αθήνα να κυκλοφορούν τόσο πολλές εφημερίδες και να μιλάμε για σοβαρό Τύπο γενικώς; Αν μετρήσουμε τις ημερήσιες πολιτικές εφημερίδες, τις ημερήσιες οικονομικές και της ημερήσιες αθλητικές που κυκλοφορούν στην Αθήνα, φθάνουμε σε ένα άθροισμα έντυπου πνιγμού.

Πώς μπορεί έτσι **να προκόψει** ο ημερήσιος Τύπος ως εσωτερικός θεσμός και η Δη­μοσιογραφία ως ενημερωτικό λειτούργημα και επάγγελμα; Όταν, χρόνια τώρα, κυκλοφορούν στην Αθήνα ημερήσιες πολιτικές εφημερίδες, που πωλούν 400 ή 600 ή 800 φύλλα και εν τούτοις **επιβιώνουν** και συνεχίζουν, για ποιο ανεξάρτητο και αδέσμευτο Τύπο και για ποια Δημοσιογραφία μπορούμε να μιλάμε; Το πώς επιβιώνει μια εφημερίδα που πουλάει αυτά τα ελάχιστα φύλλα και θέλει να ασκεί ρόλο πολιτικής επιρροής, δεν είναι δύσκολο να σκεφτούμε με ποιους τρόπους επιζεί. Και, όμως, εξακολουθούν να εκδίδονται νέες εφημερίδες, να αναγγέλλεται η έκ­δοση και άλλων. Πού θα οδηγήσει η έκδοση και άλλων. Πού θα οδηγήσει αυτός ο επι­δεινούμενος αποφρακτικός συνωστισμός ημερήσιων εντύπων;

Όμως, η δυσάρεστη πραγματικότητα έχει και άλλη όψη. Ο άμετρος, παράλογος, επίμονος πολλαπλασιασμός εντύπων και ηλεκτρονικών μέσων ενημέρωσης είχε συνέ­πεια τη μαζική παραγωγή δημοσιογράφων και δήθεν δημοσιογράφων σχεδόν από τo τίποτα. Πλήθη νεοσσών, **ε**υτυχώς αγνώστων, αγοριών και περισσοτέρων κοριτσιών μετριότητας ή ανύπαρκτης μόρφωσης, μη γνωριζόντων ξένη γλώσσα, προπαντός μη γνωριζόντων την ελληνική γλώσσα, **συνέρρευσαν** σε εφημερίδες, ραδιόφωνα, τηλεο­ράσεις. Και επέπεσαν στα ρεπορτάζ, στην πολιτική ανάλυση, στην κοινωνική έρευνα, στην κακοποίηση της γλώσσας μας.Ένας αριθμός από τα παιδιά αυτά, που αποφοίτησαν από τις πανεπιστημιακές σχολές Δημοσιογραφίας ή από τις ιδιωτικές, έχοντας κάποια εφόδια μπόρεσαν να στα­θούν σ' αυτό το δύσκολο και απαιτητικό επάγγελμα. Και, ίσως, έχουν μέλλον.

Καταλήγοντας, πιστεύω ότι υπάρχει και μια άλλη πλευρά στην κρίση του Τύπου, στην κρίση της Ενημέρωσης. Υπάρχει και η κρίση του αναγνώστη, η κρίση του τηλε­θεατή και του ακροατή.Εδώ προκύπτει η ευθύνη του πολίτη. Διότι έχει την ευθύνη του ο πολίτης που εξα­κολουθεί να διαβάζει εφημερίδα που δεν εκτιμά, ο πολίτης που εξακολουθεί να παρα­κολουθεί ειδήσεις στην τηλεόραση που συχνά τον κουράζουν και δεν τον πείθουν, ο πο­λίτης που εξακολουθεί να ακούει ραδιόφωνο που του αφήνει κενά.Μέσα στον ημερήσιο έντυπο κατακλυσμό, **ελάχιστες** είναι οι εφημερίδες που καλ­λιεργούν την κοινή γνώμη και δεν υπηρετούν τα χαμηλά γούστα μερίδων της κοινής γνώμης. Υπάρχει και έντυπος λαϊκισμός.

Γενικώς, τα πράγματα στον ημερήσιο Τύπο είναι προβληματικά και καθίστανται προβληματικότερα. Προσωπικά, ωστόσο, είμαι αισιόδοξος ότι η εφημερίδα, η καλή εφημερίδα θα επιβιώσει μέσα στον ηλεκτρονικό κυκλώνα,και θα ξαναβρεί το σωστό ρόλο της. Ο πολίτης δέχεται κάθε μέρα ένα βομβαρδισμό ηλεκτρονικής ενημέρωσης, από τον οποίο στο τέλος δεν του μένει σχεδόν τίποτα. Εκείνο που του μένει είναι αναπάντητα ερωτήματα και απορίες. Και για να καταλάβει τι συμβαίνει, καταφεύγει κουρασμένος στην εφημερίδα, που τον βοηθάει θετικά. Αυτή θα είναι η εξέλιξη στον τομέα της ενημέρωσης του πολίτη για την οποία αισιοδοξώ

Δ. Παναγιώτου από την «Απογευματινή»

**ΕΡΩΤΗΣΕΙΣ**

**1.**Να γράψετε σε μια παράγραφο 100 λέξεων περιληπτικά τους λόγους της κρίσης του Τύπου , που αναφέρονται στο κείμενο.

2. **να προκόψει,** **επιβιώνουν, συνέρρευσαν, ελάχιστες:** Να γράψετε τα συνώνυμα των λέξεων

3. ανεξάρτητο, επιζεί, επι­δεινούμενος, ερωτήματα**:** Να γράψετε τα αντώνυμα των λέξεων

4. Να εντοπίσετε τέσσερεις (4 ) εκφράσεις με μεταφορικό χαρακτήρα στο κείμενο.

5. Να εντοπίσετε δυο σχόλια στο κείμενο.

6. Ο πολίτης δέχεται κάθε μέρα ένα βομβαρδισμό ηλεκτρονικής ενημέρωσης**:** Ποια σύνταξη χρησιμοποίησε ο δημοσιογράφος και γιατί; Να την μετατρέψετε στην αντίθετή της.

7. Γενικώς, τα πράγματα στον ημερήσιο Τύπο είναι προβληματικά …….για την οποία αισιοδοξώ**:** Ποια πρόσωπα χρησιμοποίησε στην παράγραφο ο δημοσιογράφος και τι προσδίδουν στο κείμενο;

**Καλή επιτυχία**